《惺吾以新刊勤恪公政书见贻敬题奉简》
清代·郭曾炘

勤恪督楚时，吾祖同疆寄。大难适初夷，急在培元气。

抚臣职治民，地与益阳异。推贤本公忠，刚柔亦互济。

不争赫赫名，岂恤悠悠议。奏牍兹具存，经画皆至计。

国家建行省，命官有深意。元丰议省并，祇以便专恣。

荆襄据上流，承平慎择帅。奈何任无赖，轻举江东弃。

始信古人言，将亡必多制。与君籍金闺，通家逮四世。

白首役汗青，同舟话故事。连楹赐书在，骏烈惭弗嗣。

倾阳一寸心，何补东隅逝。万方困虐政，生民日憔悴。

岂独岘山碑，过者为堕泪。

作者简介：郭曾炘，号春榆，一号匏庵，侯官人。光绪庚辰进士，改庶吉士，授礼部主事，官至典礼院掌院学士。谥文安。有《匏庐诗存》。